

[image: cover]




Øystein Bonvik

FÅ SOM
FORTJENT

Troverdig oppmerksomhet
i kanaler du ikke kontrollerer

[image: image]





Copyright © 2014 by

Fagbokforlaget Vigmostad & Bjørke AS

All Rights Reserved

ISBN: 978-82-450-5698-3

ISBN: 978-82-450-1267-5 (trykt)

Tilrettelagt for e-bok: John Grieg AS, Bergen

Forsideillustrasjon  ved forlaget

Forfatteren har mottatt støtte fra

Norsk faglitterær forfatter- og oversetterforening.

Spørsmål om denne boken kan rettes til:

Fagbokforlaget

Kanalveien 51

5068 Bergen

Tlf.: 55 38 88 00 Faks: 55 38 88 01

e-post: fagbokforlaget@fagbokforlaget.no

www.fagbokforlaget.no

Materialet er vernet etter åndsverkloven.

Uten uttrykkelig samtykke er eksemplarfremstilling

bare tillatt når det er hjemlet i lov eller avtale med Kopinor.






Forord



Dette skulle egentlig være en enkel bok å skrive. Utvikling av historier som fanger medienes og opinionsledernes interesse, er noe jeg har vært involvert i i hele mitt yrkesaktive liv. Jeg har jobbet med det, ment en hel masse om det, skrevet litt om det og undervist i det. Et stykke kake eller en rusletur i parken, med andre ord. Jeg så for meg at jeg nonsjalant skulle sette meg ned ved PC-en, legge hendene skrivevant på tastaturet og la egen kunnskap og egne erfaringer smertefritt og effektivt fylle harddisken. Hvor vanskelig kan det egentlig være?

I over 17 år har jeg vært informasjonsrådgiver, PR-agent, kommunikasjonsansvarlig, infopusher, mediestrateg og propagandamaskinist – velg den betegnelsen som passer ditt eget ideologiske ståsted best. Hva faller vel ikke da mer naturlig enn å samle sammen erfaringene og omgjøre det til noe faglitterært? En slags nerdete greatest hits, om du vil.

Men da jeg satt der – ved den litt skremmende og helt blanke skjermen – følte jeg meg overveldet og litt sliten. Og det til og med før jeg hadde bestemt meg for hvilken skrifttype jeg skulle bruke. Det var så avsindig mye å skrive om at jeg rett og slett ikke helt visste hvor jeg skulle begynne.

I mitt hode er det ikke så lenge siden 1994. Hvis jeg skulle våge å ramse opp alle de kommunikasjonsmessige milepælene siden den gangen, er det litt vanskelig å skjønne at jeg ikke har falt av lasset for lenge siden. For å sette det i perspektiv: I mitt første år i arbeidslivet hadde jeg verken mobiltelefon eller e-post. Lange kvelder på kontoret gikk med til å sende ut 500 presseinvitasjoner manuelt på en telefaksmaskin eller pakke et like stort antall pressepakker med papirpressemeldinger og bilder. «Nisseverksted», pleide administrasjonssjefen i Burson-Marsteller å kalle det.

For å være helt ærlig hadde det vært mye lettere å skrive boken på den tiden. Spillereglene var godt etablert, verktøyene var få, og det var rimelig enkelt å forutse hva som ga gjennomslag. Jeg kunne satt sammen noen sjekklister og fortalt hva som kjennetegner en god pressekonferanse. Høsten 2011 satt jeg derimot med en følelse av at denne boken aldri kom til å bli ferdig. Ikke fordi jeg hadde fått skrivesperre, men fordi innen jeg var ferdig med ett kapittel, hadde det dukket opp så mye nytt at jeg måtte skrive to kapitler til. Jeg hadde i grunnen nok stoff til å lage et slags PR-faglig Store norske leksikon, med tilleggsbind. Men det er jo ingen som vil ha leksikon lenger. Redaktøren min hadde allerede sett bedende på meg og antydet at jeg kanskje kunne fatte meg litt mer i korthet denne gangen enn hva jeg gjorde i mitt forrige bokprosjekt.

Så der satt jeg – med altfor mye på hjertet, men med relativt lite manuskriptplass å boltre meg på. I retrospekt skal jeg være takknemlig for det. Jeg har – med et vennligsinnet hint fra forlaget – tvunget meg selv til virkelig å lete etter essensen i bokprosjektet og samtidig lage en struktur som har gitt tydelige rammer for hva som skal med, og hva andre kan få lov til å skrive bøker om. Det har forhåpentligvis ført til at verken leseren eller jeg roter oss bort underveis, og at jeg i ettertid slipper en panikkartet følelse av å ha glemt noe. Eller jeg kan i det minste late som om alt som er utelatt, er et bevisst valg.

Et av de viktigste grepene for min del har vært å legge stor vekt på det tidløse. Det som sannsynligvis forvirrer og fortviler mange av de som prøver å henge med i dag, er at søkelyset ofte blir satt mer på teknologien og plattformene fremfor innhold og fortellerteknikk. Det er definitivt både struktur og trøst å hente ved å rette oppmerksomheten mot det tidløse – det som fanger oppmerksomheten og deretter gjør at du blir hørt. For selv om kanalene har forandret seg siden jeg startet for 17 år siden, er mange av de grunnleggende prinsippene de samme.

På den andre siden – det ville være håpløst gammeldags å skrive en bok som utelukkende handler om mediekontakt og synlighet på tradisjonell, redaksjonell plass. Det ville virkelig ha vært så 1994. Det som gjør det spennende, er jo angrepet på de tradisjonelle medienes historiefortellermonopol. Journalister hater sannsynligvis å bli satt i samme bås som mamma- og rosabloggerne. Det er likevel en kjensgjerning at disse nye formidlerne bidrar med plass til både stemmer og innhold som sannsynligvis ellers ville blitt ignorert.

Nytt er også merkelappene «fortjent oppmerksomhet» og «fortjente kanaler». Disse begrepene har dukket opp for å tydeliggjøre hvilke forskjeller utgangspunktet for de ulike kommunikasjonsvirkemidlene og -kanalene er tuftet på. Dynamikken og gjennomslagskraften vil nemlig være særdeles forskjellig avhengig av om du kjøper deg plass eller gjør deg fortjent til oppmerksomhet. For ikke å snakke om hvis du selv kontrollerer kanalene historiene dine formidles gjennom. Noen vil kanskje si at bruken av ordet fortjent bare er en mer moderne og spiselig måte å beskrive publisitet på (eller PR, som man litt upresist benytter på norsk). Det fine med ordet er likevel at der selve forutsetningen for å være synlig er at du har gjort deg fortjent til det.

Få som fortjent handler om historiene, historiefortellerne og de som videreformidler historiene deres. Boken består av tre hovedkomponenter: teorien, praksisen og hvordan det kan måles. Sistnevnte vil sannsynligvis føre til diskusjon – først og fremst fordi ingen har klart å komme opp med en fasit, og videre fordi akademikere og praktikere ikke klarer å bli helt enige om hva som er viktigst å måle.

Noen vil kanskje stusse på at såpass mange av illustrasjonene er hentet fra det enkelte oppfatter som gammeldags kanal – nemlig papiraviser og lignende trykksaker. Dette er gjort rett og slett fordi det fungerer bedre visuelt i en bok med dette formatet. Eksemplene som er brukt i boken er en kombinasjon av saker jeg og mine kollegaer har jobbet med og historier jeg kun kjenner fra utsiden.

En slik bok blir ikke til uten nyttige innspill og faglige diskusjoner med kloke mennesker i eget nettverk. Denne er ikke noe unntak. To som bør få takk som fortjent i denne sammenhengen, er min gode kollega Aina L. Lunde i Spre og Edward Reibo i Slett og rett som ivrig har bidratt til at teksten gir mening – logisk, ortografisk og grammatisk.

Som et apropos: Få som fortjent er ikke skrevet med en akademisk penn. Dette er først og fremst en bok for praktikere som enten er ferske i faget, eller som har vært ute av operativt kommunikasjonsarbeid en stund og trenger en oppdatering. I tillegg vil kanskje en og annen erfaren ringrev lete etter bekreftelse på at hun eller han fortsatt henger med. Du trenger ikke nødvendigvis å ha PR som faglig forankring for å ha glede av boken. Boken er sannsynligvis nyttig for alle som lever av eller ånder for å kommunisere med andre – om verktøyene er reklame, egne kanaler på andres arenaer.

Få som fortjent er kanskje aller helst en bok for alle som er opptatt av å lære litt om hva som gjør en historie såpass god at andre har lyst til å videreformidle den. Ønsket om å få gjennomslag og bli omtalt er en tidløs drivkraft: enklere eller mer pompøst blir det ikke.

Øystein Bonvik

Oslo, mars 2012

Jakten på oppmerksomhet



Kan du ikke lese dette, da? Hvis du leser dette, får du svaret. Ja, men les dette, for pokker! Vær så snill?

Det er én av tre grunner til at du har gått løs på denne boken: du må, du har lyst eller begge deler. Slik er det med fagbøker. For noen er dette pensum som forbindes med plikt, for andre er det noe de plukker opp fordi de virkelig er interessert. En fellesnevner er likevel at jeg som skriver dette, krever en form for oppmerksomhet. Hvor vellykket akkurat dét er, avhenger igjen av hvor motivert du er for å høre på meg. Og hvis jeg er genuint opptatt av at du skal ha nytte av boken – uavhengig av om den er påtvunget deg eller anskaffet av egen fri vilje – må jeg sørge for å beholde deg som leser. Eller mer presist – jeg må gjøre meg fortjent til denne oppmerksomheten.

Jeg beklager den litt metafysiske innledningen, men jeg falt litt for fristelsen å dele dette litt opplagte poenget med deg. I all enkelhet er jo dette en bok om å skaffe en virksomhet oppmerksomhet. Og det er ikke hvilken som helst oppmerksomhet, men nettopp den du har gjort deg fortjent til. Her vinner du lite på å være høyrøstet. Det handler heller ikke om hvor mye penger virksomheten har til å kjøpe seg synlighet. Derimot må du heller se på hvordan du kan spille en rolle i folks bevissthet fordi publikum selv ønsker det.

Utgangspunktet for Få som fortjent er både tidløst og moderne. På den ene siden presenterer boken tradisjonelle fortellerteknikker som fanger publikums interesse, og som gjør at du kan få gjennomslag for historiene dine. På den andre siden viser boken ikke bare hvordan du fanger publikums interesse, men også hvordan du skal sikre at det du har å melde, blir videreformidlet av andre. For det er når journalister og de mange andre som er aktive i sosiale medier, forteller noe videre, at historiene virkelig blir slagkraftig.

Det tidløse ligger i slikt som dramaturgi og evnen til å spille en rolle, mens det moderne handler om hvordan ny teknologi endrer maktbalansen mellom både historiefortellerne og de ulike kanalene. Et av flere eksempler på dette er den tradisjonelle reklamens posisjon. Har virksomheten penger, kjøper du tradisjonelt sett reklame. Og har dere mye penger, kjøper dere mye reklame. Utfordringen er at ny teknologi og nye former for kommunikasjon gjør det både vanskeligere og mer ubehagelig å bryte seg inn i folks hverdag. Reklame har alltid vært en form for «ubuden gjest», men nå har publikum både lyst og evne til å sperre den ute. Legger du til at reklame har relativt lav troverdighet, ofte forbundet med såkalt betalt oppmerksomhet og de stadig økende kostnadene, tvinger det frem endringer. For reklamens del dreier det seg om å redefinere seg selv og i større grad demonstrere nytteverdi – ikke bare for oppdragsgiveren, men også for publikum. Det er derimot ulik oppfatning av hva nytten egentlig skal være.

Dette er ikke en bok om ett verktøys svakheter og andre virkemidlers fortreffeligheter. Prinsippet om at man i stadig større grad må bygge synligheten på det virksomheten har gjort seg fortjent til, gjelder for de fleste kommunikasjonskanaler. Her er det ikke bare reklamen som har måttet redefinere seg selv. Tradisjonelle journalister blir utfordret av en hærskare av bloggere og borgerjournalister som tilbyr andre innfallsvinkler. Og de har ofte like stor eller større gjennomslagskraft enn mer etablerte journalistkolleger.

De siste årene har mange forsøkt å dele opp kommunikasjonsvirkemidlene i tre områder:

–Betalt oppmerksomhet, som i stor grad handler om synlighet du har kjøpt deg, eksempelvis annonser og annen reklame.

–Fortjent oppmerksomhet, som først og fremst omfatter omtale på redaksjonell plass.

–Oppmerksomhet gjennom egne medier, som består av kanalene som virksomheten selv styrer, eksempelvis nettstedet.

Ønsker du å nyansere enda mer, kan du legge til dimensjonen «delt oppmerksomhet», som først og fremst utgjør historier, informasjon og underholdning som spres og deles gjennom eksempelvis nettsamfunn som Facebook og Google+. I denne boken vil jeg hovedsakelig snakke om det fortjente, men føler samtidig det er naturlig å inkludere noen aspekter av det delte, siden noe av den grunnleggende dynamikken er den samme.

Forenklingen er en grei indikasjon på hvordan du skal tilnærme seg de ulike virkemidlene. Men hvis du snakker om selve oppmerksomheten og ikke hvordan kanalene styres, bør egentlig alle disse områdene ha en forankring i det fortjente hvis du ønsker effekt. Fortjent og delt har som nevnt et felles utgangspunkt, men det er ikke bare på redaksjonell plass og i sosiale medier du må skape interesse og rettferdiggjøre egen rolle. Ingen oppsøker en virksomhets nettsted eller leser et bedriftsblad hvis de mener de ikke finner noe interessant der. Og reklamen har liten eller ingen positiv effekt – snarere tvert imot – hvis ikke publikum tror på historien som blir fortalt. Du må gjøre deg fortjent til det, enten du betaler for eller inspirerer til synlighet.

Det spennende, men sikkert også skremmende med dette, er at maktbalansen gradvis er i ferd med å endre seg. Fremtiden ser ut til å tilhøre de som har gode historier å fortelle, og som evner å videreformidle dem på en måte som engasjerer publikum. Den handler i mindre grad om finansielle muskler og mye mer om historiefortelling, kanalforståelse og nettverksbygging. Det er med andre ord ikke nødvendigvis den største og mest ressurssterke, men heller den mest interessante og engasjerende som vil stikke av med oppmerksomheten vår. Og som du vil se i denne boken, finnes det noen grunnleggende prinsipper som kan styre all kommunikasjon du jobber med, uavhengig av verktøy og kanal.

Det er fullt mulig å være litt skeptisk til bokens tilnærming. En og annen kyniker vil sikkert hevde at disse grepene bare er en ny måte å «sminke bruden på»: at det i bunn og grunn handler om markedsføring pakket inn på en måte som gjør det mer spiselig for redaksjoner på sparebluss og bloggere uten journalistisk erfaring. Men at noen har en agenda de ønsker å få omtalt, har jo eksistert som fenomen like lenge som vi har hatt medier. Det kan umulig være forkastelig at flere i større grad tilpasser seg de spillereglene mediene selv i bunn og grunn til enhver tid definerer. Det kan heller føre til at flere blir hørt og får fortalt historier.

Få som fortjent skal bidra til at virksomheten din evner å utvikle interessante og relevante historier og å få dem gjenfortalt gjennom de mest effektive kanalene. Boken dekker både omtale i tradisjonelle medier og tilstedeværelse i floraen av nye digitale kanaler. Først og fremst er det en bok om det å ta en aktiv og relevant rolle som gjør at du blir lyttet til på alle arenaer der du møter publikum.


Oppmerksomhet – tidløst og i tiden

Mennesker har i århundrer reflektert over hva oppmerksomhet egentlig innebærer. Den greske filosofen og naturforskeren Aristoteles, som levde over 300 år før Kristus, forklarte oppmerksomhet som en slags skjerping av sansene – og det er ikke så langt unna den definisjonen vi bruker i dag.

Utgangspunktet er nemlig at de fleste av oss sliter med å forholde oss til alle sanseinntrykkene vi utsettes for daglig og gjerne samtidig. Hjernen vår klarer rett og slett ikke å holde styr på alle lydene, synsinntrykkene, luktene, smakene og berøringene. Den tvinges dermed til å velge hva som er verdt vår oppmerksomhet. Dette er ikke en menneskelig svakhet, men heller en ren nødvendighet.

Leksikonteksten beskriver det slik: «Oppmerksomhet er evnen til å konsentrere sanser og tanker om et fenomen eller en prosess.» Flere sanser og sanseinntrykk slåss med andre ord om å bli fanget opp. Og de som oftest går av med seieren, er sterke stimuli som kontraster og bevegelser. Vi er også et lett bytte for følelser av sterk lyst og fare. Det er definitivt noe urmenneskelig over dette. Oppmerksomheten styres av instinkter vi har båret rundt på i tusenvis av år. Samtidig er det ikke bare disse ytre faktorene som bestemmer hva vi retter sansene mot. Det påvirkes også av mer personavhengige indre forhold som interesser og forventninger. Her er vi heldigvis mer preget av det moderne livet enn av genene som vi har arvet fra våre huleboerforfedre.

Det moderne livet forventer at stadig flere av oss må kunne vie oppmerksomheten på flere områder samtidig. Eksempelvis er det ikke uvanlig å forholde seg til flere informasjons- og underholdningskanaler parallelt, som å surfe på nettet og chatte mens man ser på TV. Dette er ikke nødvendigvis noe vi som moderne mennesker bare har måttet trene oss opp til å beherske. Teoriene mener det er mer latent enn som så og påpeker at denne evnen også handler om i hvor stor grad oppgavene legger beslag på de samme ressursene i kroppen vår. Det er eksempelvis vanskelig å høre på to musikkstykker samtidig, men det er ikke umulig å høre på musikk mens du arbeider.

Evnen til såkalt multitasking er for mange nærmest synonymt med evnen til å fungere som et moderne menneske. Noen hevder det gjør oss både mer effektive og bedre informert, mens andre er bekymret for at vi blir overfladiske og får en dårligere konsentrasjonsevne. Uansett hva man måtte mene, er det en kjensgjerning at det aldri har vært så mange inntrykk og så mye som slåss om vår oppmerksomhet.

Ifølge analysebyrået Yankelovich i USA vil du hver eneste dag utsettes for nærmere 5000 reklameinntrykk, mot 2000 for 30 år siden. Og det er ikke bare reklamen det er mer av. Både på jobb og privat kan og må vi forsøke å fordøye stadig større mengder informasjon. I utgangspunktet er vi ikke skapt for dette enorme trykket, men de fleste av oss tilpasser oss så godt vi kan.

Teknologi er i denne sammenhengen et tveegget sverd. Teknologien kan hjelpe oss til å manøvrere og effektivisere, men er samtidig i seg selv noe som krever mye oppmerksomhet. Ifølge TNS Gallup bruker nordmenn eksempelvis nesten en halvtime hver dag bare på sosiale medier. Dette kommer i tillegg til e-post på jobb og hjemme, annen nettaktivitet, radio, TV, aviser, SMS og telefonsamtaler.

Naturlig nok er det ikke bare mottakerne som opplever en mer krevende hverdag. Som profesjonell historieforteller står man overfor komplekse utfordringer knyttet til slikt som dramaturgi, kanalvalg og timing. Heldigvis finnes det noen universelle og tidløse løsninger på disse særdeles moderne problemstillingene.

